松皮香鼎
作者：李洪
朝代：宋

paragraphs: 南山長鬣五大夫，峩冠織翠華襟裾。
老藏山澤骨相臞，捐軀鼎鼐計不踈。
偶向寒窗伴腐儒，坦腹聳身止坐隅。
鼻觀如與芝蘭俱，非烟非霧時有無。
愧爾不及清廟瑚，竊蒙顧盼承吹噓。
彌明不解世俗書，啞然尚能賦此乎。
我慙劉侯敢詆渠，明窗晝永勤三餘。
三生結習痛掃除，尚餘聞熏六鑿俱。
篆煙起滅凌太虛，嗒然隠几兼忘吾。